Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τροποποίηση της οδηγίας 92/117/ΕΟΚ για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία 92/117/ΕΟΚ του Συμβουλίου για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα (1) καθορίζει ότι η Επιτροπή υποβάλλει στο Συμβούλιο έκθεση για τα μέτρα που πρέπει να εφαρμόζονται για τον έλεγχο και την πρόληψη των ζωονόσων. Η υποχρέωση αυτή επιβλήθηκε στην Επιτροπή από τη στιγμή που κατέστη προφανές, μετά την θέση σε ισχύ της οδηγίας, ότι ήταν αναγκαία η τροποποίησή της. Η εμπειρία από την εφαρμογή των διατάξεων της οδηγίας 92/117/ΕΟΚ έδειξε την αναγκαιότητα αναθεώρησης ορισμένων τεχνικών διατάξεων της οδηγίας. Ταυτόχρονα, απαιτήθηκε προβληματισμός για άλλα μέτρα που είναι αναγκαία σε κοινοτικό επίπεδο για την πρόληψη ζωονόσων που αποτελούν απειλή για την ανθρώπινη υγεία.

(1) ΕΕ L 62, 15.3.1993, σ. 38

Μία παρόμοια αναθεώρηση καλύπτει ένα φάσμα πολύπλοκων και δύσκολων θεμάτων και ήταν αναμενόμενο ότι θα απαιτούσε παρατεταμένη χρονική περίοδο. Βάσει πρότασης της Επιτροπής, το Συμβούλιο χορήγησε στην Επιτροπή, μέσω της οδηγίας 97/22/ΕΚ, περίοδο 18 μηνών για την υποβολή νέων προτάσεων. Ταυτόχρονα, παρατάθηκαν ορισμένες προθεσμίες που επιβλήθηκαν στα κράτη μέλη για την υλοποίηση των προγραμμάτων ελέγχου.

Εν τω μεταξύ οι υπηρεσίες της Επιτροπής προέβησαν σε μία σειρά διαβουλεύσεων με τα ενδιαφερόμενα μέρη. Από τις διαβουλεύσεις αυτές προέκυψε ότι η θέσπιση άκαμπτων κανόνων για τον έλεγχο των ζωονόσων αποτελεί πολύπλοκο ζήτημα και απαιτεί σε βάθος επιστημονική αξιολόγηση. Ως εκ τούτου η αναθεώρηση της οδηγίας 92/117/ΕΟΚ δεν κατέστη δυνατή εντός της προθεσμίας που καθορίζεται στην οδηγία 97/22/ΕΚ. Προτείνεται συνεπώς η παράταση της περιόδου αυτής ώστε η Επιτροπή να υποβάλει κατάλληλες προτάσεις εκ νέου. Ταυτόχρονα προτείνεται να παραταθεί η προθεσμία της 31ης Δεκεμβρίου 1998 για την υποβολή προγραμμάτων ελέγχου των ζωονόσων από τις τρίτες χώρες προς την Επιτροπή, μέχρι να υλοποιηθεί ένα σύστημα βασισμένο σε επιστημονικά δεδομένα στην Κοινότητα.

Πρόθεση των υπηρεσιών της Επιτροπής είναι να διεξαχθούν οι συζητήσεις της ομάδας εργασίας πριν από τη σύνταξη νέου κειμένου, μέχρι τα τέλη Ιουνίου 1999. Αιτήματα για επιστημονικές γνωμοδοτήσεις θα διαβιβασθούν στις επιστημονικές επιτροπές της Επιτροπής μέχρι τα τέλη Ιουνίου 1999. Οι λοιποί ενδιαφερόμενοι θα είναι σε θέση να διαβιβάσουν τα σχόλιά τους μέχρι τα τέλη του 1999. Συνεπώς η έκθεση και η πρόταση αναθεώρησης της οδηγίας 92/117/ΕΟΚ θα διαβιβασθούν στο Συμβούλιο και το Κοινοβούλιο μέχρι τον 31 Μάρτιο 2000 το αργότερο.

Η συνημμένη ενδιάμεση έκθεση παρέχει πληροφορίες για την πρόοδο του φακέλου, και για τις πιθανές επιλογές πολιτικής για την μελλοντική κοινοτική νομοθεσία που αφορά τον έλεγχο των ζωονόσων.

ΕΝΔΙΑΜΕΣΗ ΕΚΘΕΣΗ ΓΙΑ ΤΑ ΜΕΤΡΑ ΠΟΥ ΠΡΕΠΕΙ ΝΑ ΤΕΘΟΥΝ ΣΕ ΕΦΑΡΜΟΓΗ ΓΙΑ ΤΟΝ ΕΛΕΓΧΟ ΚΑΙ ΤΗΝ ΠΡΟΛΗΨΗ ΖΩΟΝΟΣΩΝ

Η οδηγία 92/117/ΕΟΚ για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα (2) επιδιώκει να θεσπίσει αξιόπιστο σύστημα αναφοράς για την εμφάνιση κρουσμάτων ζωονόσων γενικά και να οδηγήσει στην παρακολούθηση, τον έλεγχο και τέλος την εξάλειψη ορισμένων οροτύπων σαλμονέλας που προσβάλλουν τις αγέλες αναπαραγωγής πουλερικών. Προβλέπει επίσης την ανάπτυξη προγραμμάτων ελέγχου άλλων ζωονόσογόνων παραγόντων εκτός της σαλμονέλωσης.

(2) ΕΕ L 62, 15.3.1993, σ. 38

1. Έλεγχος ζωονόσων

a) Εισαγωγή

Σήμερα τα μέτρα ελέγχου καλύπτουν μόνο τη σαλμονέλα σε αγέλες αναπαραγωγής πουλερικών καθώς στα τέλη της δεκαετίας του 1980 ο αυξανόμενος αριθμός κρουσμάτων σαλμονέλωσης στον άνθρωπο που προκαλούσε η Salmonella enteritidis, η οποία προερχόταν από τα επιτραπέζια αυγά, θεωρήθηκε το πλέον ανησυχητικό ζήτημα. Υιοθετήθηκε μία προσέγγιση "εκ των άνω προς τα κάτω" θεσπίζοντας πρώτα τα μέτρα για την εξάλειψη της S.Enteritidis (και S.Typhimurium) σε αγέλες αναπαραγωγής για να μειωθεί η κατακόρυφη μετάδοση σε αγέλες εκτροφής. Μέτρα για τις αγέλες εκτροφής προβλέπονται στο μέλλον.

Εντούτοις, σύντομα διαπιστώθηκε ότι δεν ήταν όλα τα κράτη μέλη σε θέση να εφαρμόσουν το προβλεπόμενο από την οδηγία για τις ζωονόσους σύστημα. Πράγματι, μόνο τέσσερα κράτη μέλη έχουν πλήρως εφαρμόσει τις διατάξεις για την καταπολέμηση της σαλμονέλας στις αγέλες αναπαραγωγής πουλερικών. Αν και ορισμένες προθεσμίες της οδηγίας για τις ζωονόσους παρατάθηκαν με την οδηγία 97/22/ΕΚ, ένας αριθμός κρατών μελών δεν έχει ακόμη υποβάλει τα εθνικά σχέδια για την επίτευξη των στόχων της οδηγίας για τις ζωονόσους, ούτε έχει εφαρμόσει τις ανωτέρω διατάξεις. Η Επιτροπή θα προβεί στις απαραίτητες ενέργειες για να διασφαλίσει την τήρηση της οδηγίας για τις ζωονόσους σε όλα τα κράτη μέλη, καθώς αυτό αποτελεί προϋπόθεση για τις προτάσεις βελτίωσης των μέτρων για τις ζωονόσους.

Τα προϊόντα πουλερικών, ιδίως τα επιτραπέζια αυγά, παραμένουν οι βασικές πηγές για τη σαλμονέλωση στον άνθρωπο. Σε εθνική βάση ορισμένα κράτη μέλη έχουν επεκτείνει τα μέτρα αυτά στις αγέλες εκτροφής. Λόγω των μη ικανοποιητικών αποτελεσμάτων στις αγέλες αναπαραγωγής πουλερικών δεν κατέστη δυνατό να εισαχθεί κανένα κοινοτικό μέτρο για την καταπολέμηση της σαλμονέλας στις αγέλες εκτροφής.

Οι συνέπειες για τη δημόσια υγεία στην Κοινότητα επιβάλλουν ένα αυστηρό χρονοδιάγραμμα για την υποβολή της έκθεσης μαζί με την ουσιαστική αναθεώρηση της οδηγίας για τις ζωονόσους. Για την τήρηση των προβλεπόμενων προθεσμιών θα πρέπει να διατεθούν οι αναγκαίοι, για το σημαντικό αυτό έργο, πόροι.

Ο στόχος της εξάλειψης της σαλμονέλας από τις αγέλες πουλερικών στην Κοινότητα, με μία στρατηγική που βασίζεται στην εξασφάλιση της απαλλαγής του ζωικού κεφαλαίου αναπαραγωγής από τη νόσο, αν και εξακολουθεί να είναι βάσιμος, χρειάζεται να αναθεωρηθεί ειδικά όσον αφορά τα βήματα που πρέπει να πραγματοποιηθούν για την επίτευξη του στόχου αυτού. Η υποχρεωτική ολική σφαγή και καταστροφή των γονικών αγελών, χωρίς να ληφθούν προηγούμενα μέτρα για τη μείωση του γενικότερου επιπέδου επικράτησης του παθογόνου παράγοντα με άλλα μέτρα ελέγχου, παρουσιάζει σοβαρές δυσχέρειες σε πολλά κράτη μέλη. Η Επιτροπή κρίνει αναγκαία την αναθεώρηση της ισχύουσας στρατηγικής η οποία θεσπίστηκε από την εν λόγω οδηγία του Συμβουλίου.

b) Νέα προσέγγιση για τα μέτρα ελέγχου

Με στόχο την προετοιμασία πρότασης για τη βελτίωση των μέτρων για τον έλεγχο των ζωονόσων, η Επιτροπή με εμπειρογνώμονες των κρατών μελών και άλλα ενδιαφερόμενα μέρη προβληματίστηκαν σχετικά με την ουσιαστική αλλαγή της ισχύουσας πολιτικής και με τους στόχους των πιθανών μελλοντικών στρατηγικών. Ως αποτέλεσμα, εντοπίστηκαν μία σειρά στόχων και ανησυχιών, όπως:

- η παροχή εγγυήσεων για τη βελτίωση της ασφάλειας των καταναλωτών, μέσω της εισαγωγής προγραμμάτων για τη μείωση των παθογόνων παραγόντων που θα πρέπει να υλοποιηθούν από τα κράτη μέλη,

- η παροχή της αναγκαίας ευελιξίας στα κράτη μέλη για την επίτευξη των κοινών στόχων,

- η εξασφάλιση της ενιαίας εκπλήρωσής τους από τα κράτη μέλη,

- να ληφθούν υπόψη οι ανησυχίες που αφορούν τη διάδοση των ζωονοσογόνων παραγόντων μέσω του εμπορίου,

- να είναι καλώς τεκμηριωμένη από επιστημονική άποψη ώστε να αποφευχθούν οι οποιασδήποτε εμπορικές προστριβές με τρίτες χώρες,

- η ανάπτυξη μέτρων σύμφωνα με την αρχή "από το αγρόκτημα στο τραπέζι", παράγοντας ασφαλή τρόφιμα από ασφαλή ζώα,

- να ληφθεί υπόψη το επίπεδο επικράτησης των ζωονοσογόνων παραγόντων στα κράτη μέλη.

Τα μέσα για την επίτευξη των στόχων αυτών, και ιδίως τα καθεστώτα καταπολέμησης των παθογόνων παραγόντων θα πρέπει να καθορίζονται σύμφωνα με αναλύσεις κινδύνου βασιζόμενες σε επιστημονικά δεδομένα. Για να δοθεί η δυνατότητα στην Επιτροπή να παρακολουθήσει την πρόοδο των καθεστώτων αυτών, τα κράτη μέλη θα πρέπει να υποβάλουν εθνικά σχέδια σχετικά με την επίτευξη των στόχων αυτών. Εντούτοις, ένα μεμονωμένο κράτος μέλος θα έχει την δυνατότητα να επιλέξει τα μέσα που κρίνει αναγκαία για την επίτευξη των στόχων. Δεδομένου ότι οι ενέργειες για τον έλεγχο των ζωονοσογόνων παραγόντων αρχίζουν στην πρωτογενή παραγωγή, βασικό ρόλο θα διαδραματίσει η εφαρμογή των αρχών της ορθής κτηνοτροφικής πρακτικής.

Ενώ η ισχύουσα οδηγία για τις ζωονόσους περιλαμβάνει μόνο μέτρα ελέγχου για ορισμένους τύπους σαλμονέλας, η νέα προσέγγιση παρέχει τη δυνατότητα για τη θέσπιση στόχων ελέγχου για άλλους παθογόνους οργανισμούς επίσης. Όσον αφορά τις επιπτώσεις στην υγεία του ανθρώπου και την εφικτότητα να εστιαστούν τα μέτρα ελέγχου σε επίπεδο αγροκτήματος, θα πρέπει να αντιμετωπιστούν βακτήρια όπως το Campylobacter (καμπυλοβακτηρίδιο) και το κυταροτοξικό E. coli.

Η νέα προσέγγιση θα σημάνει τη βελτίωση της ασφάλειας των καταναλωτών, ιδίως όσον αφορά τους παθογόνους οργανισμούς με την μεγαλύτερη σπουδαιότητα για την υγεία. Ταυτόχρονα οι καταναλωτές πρέπει να αποδεχθούν ότι δεν είναι δυνατόν να επιτευχθεί, και δεν είναι εφικτή, η μείωση των επιπέδων του κινδύνου σε μηδέν. Απαιτείται περαιτέρω προβληματισμός ώστε να αξιολογηθούν οι οικονομικές επιπτώσεις της νέας προσέγγισης, αλλά θα πρέπει να αναμένεται ότι οι επιπτώσεις αυτές θα είναι σημαντικές και θα εξαρτηθούν από το επίπεδο επικράτησης των εν λόγω ζωονοσογόνων παραγόντων στα κράτη μέλη. Θα πρέπει να εξεταστεί η δυνατότητα χορήγησης οικονομικής συνδρομής στα σχέδια αυτά τα οποία ικανοποιούν τις απαιτούμενες επιλογές.

Θα πρέπει επίσης να σημειωθεί ότι η αυξανόμενη ασφάλεια των τροφίμων θα αυξήσει την εμπιστοσύνη των καταναλωτών και θα συνδράμει έτσι στην αποφυγή φοβιών που αφορούν τα τρόφιμα. Πιθανά το σημαντικότερο όλων είναι το γεγονός ότι μία πολιτική για τις ζωονόσους και τους ζωονοσογόνους παράγοντες σε επίπεδο Κοινότητας η οποία βασίζεται σε επιστημονικά δεδομένα θα αποτελέσει επίσης εργαλείο στις συναλλαγές με τρίτες χώρες.

2. Επιδημιολογικά δεδομένα των ζωονόσων

Ένα κρίσιμο ζήτημα για τη βέλτιστη υλοποίηση της κοινοτικής στρατηγικής είναι η συλλογή των επιδημιολογικών δεδομένων που αφορούν τις ζωονόσους. Σε συνεργασία με το κοινοτικό εργαστήριο αναφοράς για την επιδημιολογία των ζωονόσων, η Επιτροπή συνέταξε την ετήσια έκθεση για τις τάσεις και τις πηγές των ζωονοσογόνων παραγόντων στα ζώα, τις ζωοτροφές, τα τρόφιμα και τον άνθρωπο στην Ευρωπαϊκή Ένωση. Η πρώτη έκθεση κάλυπτε το 1994 ενώ σήμερα βρίσκεται υπό σύνταξη η έκθεση για το 1997. Οι στόχοι που αφορούν τη συλλογή των επιδημιολογικών δεδομένων έχουν επιτευχθεί κατά καλύτερο τρόπο με αυξανόμενη επιτυχία κάθε έτος και σήμερα και τα δεκαπέντε κράτη μέλη υποβάλλουν τις ετήσιες εκθέσεις τους. Εντούτοις, η ποιότητα των δεδομένων πάσχει από τα μη εναρμονισμένα συστήματα επιτήρησης, καθιστώντας επί του παρόντος δύσκολο να αντληθούν πολύτιμα συμπεράσματα για τις τάσεις των ζωονοσογόνων παραγόντων στην ΕΕ.

Στο μέλλον τα μέτρα που αποσκοπούν στην καταπολέμηση των ζωονόσων θα πρέπει να βασίζονται σε αξιολογήσεις του κινδύνου. Έτσι θα αυξηθεί η σπουδαιότητα της ακριβούς πληροφόρησης για τις ζωονόσους και τους ζωονοσογόνους παράγοντες από όλα τα στάδια της τροφικής αλυσίδας. Οι προσπάθειες θα πρέπει να κατευθυνθούν προς την εναρμόνιση των συστημάτων αναφοράς, εισάγοντας ορισμένα σταθερά κριτήρια, όπως π.χ. η περίπτωση των ορισμών. Επί του παρόντος υπάρχουν αρκετές πρωτοβουλίες σε κοινοτικό επίπεδο, οι οποίες περιλαμβάνουν επίσης μέτρα για την αναφορά των ζωονόσων, όπως η απόφαση του Ευρωπαϊκού Κοινοβουλίου και του Συμβουλίου για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα (2119/98/ΕΚ) (3). Η στενή συνεργασία εντός της Επιτροπής και μεταξύ της Επιτροπής και των κρατών μελών απαιτείται για να καταστεί δυνατή η κατά το πλέον αποδοτικό τρόπο χρήση των δεδομένων που συλλέγονται και για να αποφευχθεί η επανάληψη των εργασιών.

(3) ΕΕ L 268, 3.10.1998, σ. 1

3. Συμπεράσματα

Είναι σαφές από τα ανωτέρω ότι η θέσπιση μίας μακροπρόθεσμης στρατηγικής για τον έλεγχο των ζωονόσων αποτελεί πολύπλοκο ζήτημα, για το οποίο θα πρέπει να ληφθούν υπόψη πολλές απόψεις. Πέραν του ευρύτερου στόχου της προστασίας του καταναλωτή, απόψεις όπως οι επιστημονικές αξιολογήσεις, η εφαρμοσιμότητα των προτεινόμενων μέτρων, η παρακολούθηση της αποτελεσματικότητας των προγραμμάτων περιορισμού των παθογόνων οργανισμών και των οικονομικών επιπτώσεων από τα μέτρα αυτά διαδραματίζουν σημαντικό ρόλο σε οποιαδήποτε μελλοντική πολιτική για τον έλεγχο των ζωονόσων. Είναι λυπηρό ότι λόγω της πολύπλοκης φύσης του προβλήματος, η Επιτροπή δεν ήταν σε θέση να καταλήξει σε πρόταση ενωρίτερα. Έχοντας υπόψη τα ανωτέρω, υπάρχει εντούτοις η πεποίθηση ότι, πριν από την υποβολή προτάσεων σχετικά με το ζήτημα αυτό, απαιτείται περαιτέρω προβληματισμός. Η Επιτροπή ως εκ τούτου ζητάει, μέσω της τροποποίησης του άρθρου 15α της οδηγίας 92/117/ΕΟΚ, περισσότερο χρόνο για να περατώσει τις προσπάθειές της για την εξεύρεση των πλέον κατάλληλων λύσεων όσον αφορά την προστασία του καταναλωτή. Εν τω μεταξύ, η Επιτροπή θα επιδιώξει να διασφαλίσει ότι τα κράτη μέλη θα εφαρμόσουν, με τα μέσα που διατίθενται σήμερα, το υψηλότερο δυνατό επίπεδο προστασίας του καταναλωτή. Μόλις θεσπιστεί στην Κοινότητα και εφαρμοστεί από τα κράτη μέλη μία πολιτική για τον έλεγχο και τον περιορισμό των παθογόνων οργανισμών, βασιζόμενη σε επιστημονικά δεδομένα, θα μπορεί να ζητηθεί από τρίτες χώρες η τήρηση ισοδύναμων εγγυήσεων με αυτές που απορρέουν από την εν λόγω πολιτική. Προτείνεται ως εκ τούτου να μετατεθεί η προθεσμία που αναφέρεται στο άρθρο 14 παράγραφος 2 της οδηγίας 92/117/ΕΟΚ.

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τροποποίηση της οδηγίας 92/117/ΕΟΚ για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 100Α,

την πρόταση της Επιτροπής (4),

(4) ΕΕ C

τη γνώμη της Οικονομικής και Κοινωνικής Επιτροπής (5),

(5) ΕΕ C

Ενεργώντας σύμφωνα με τη διαδικασία που καθορίζεται στο άρθρο 189Β της συνθήκης,

Εκτιμώντας:

ότι βάσει της κτηθείσας εμπειρίας και της σημασίας που αποδίδεται στην πρόληψη και τον έλεγχο των ζωονόσων, απαιτείται η ουσιώδης αναθεώρηση των διατάξεων της οδηγίας 92/117/ΕΟΚ του Συμβουλίου της 17ης Δεκεμβρίου 1992 για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα (6), όπως τροποποιήθηκε τελευταία από την οδηγία 97/22/ΕΚ (7)*

(6) ΕΕ L 62 της 15.3.1993, σ. 38

(7) ΕΕ L 113 της 30.4.1997, σ. 9

ότι η ουσιώδης αυτή αναθεώρηση συνίσταται στην εισαγωγή νέων διατάξεων για το σύστημα αναφοράς των ζωονόσων, βελτιωμένους κανόνες για τον έλεγχο και την εξάλειψη της σαλμονέλωσης σε αγέλες πουλερικών, και σε σύστημα ελέγχου άλλων ζωονόσων πλην της σαλμονέλωσης, και ιδίως το καμπυλοβακτηρίδιο και τα κυταροτοξικά στελέχη του E. Coli*

ότι η ουσιώδης αναθεώρηση απαιτεί τη διαβούλευση με, και την εξέταση από, όλα τα εμπλεκόμενα μέρη, και ιδίως τις οργανώσεις καταναλωτών, την κτηνοτροφική βιομηχανία και τον επιστημονικό κόσμο*

ότι, όσο εκκρεμεί η ουσιώδης αναθεώρηση της οδηγίας 92/117/ΕΟΚ, πρέπει να προβλεφθεί η παράταση των προθεσμιών για τα σχέδια που πρέπει να υποβληθούν από τις τρίτες χώρες και της απαίτησης να υποβληθούν προτάσεις για νέες διατάξεις προς το Ευρωπαϊκό Κοινοβούλιο και το Συμβούλιο*

ότι η παρούσα οδηγία έχει ως άμεσο στόχο τη δημόσια υγεία* ότι, ως εκ τούτου, πρέπει να κρατηθεί το άρθρο 100Α ως νομική βάση,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

A5Aρθρο 1

Η οδηγία 92/117/ΕΟΚ τροποποιείται ως εξής:

1. Στο άρθρο 14 παράγραφος 2, οι λέξεις "μέχρι τις 31 Δεκεμβρίου 1998" αντικαθίστανται από τις λέξεις "ένα έτος μετά τη θέση σε ισχύ των πράξεων κατ'εφαρμογή των προτάσεων που αναφέρονται στην παράγραφο 2 του άρθρου 15α".

2. Στο άρθρο 15α,

a) Στην παράγραφο 1, η ημερομηνία "1η Νοεμβρίου 1997" αντικαθίσταται από την ημερομηνία "31η Μαρτίου 2000"*

b) Στην παράγραφο 2, η ημερομηνία "1η Ιουνίου 1998" αντικαθίσταται από την ημερομηνία "31η Δεκεμβρίου 2000".

A5Aρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για την συμμόρφωση προς την παρούσας οδηγία πριν από τις 31 Μαΐου 2001. Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

Τα κράτη μέλη κοινοποιούν στην Επιτροπή τις διατάξεις του εθνικού δικαίου που θεσπίζουν στον τομέα που διέπεται από την παρούσα οδηγία. Η Επιτροπή ενημερώνει τα λοιπά κράτη μέλη σχετικά.

A5Aρθρο 3

Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

A5Aρθρο 4

Η παρούσα οδηγία απευθύνεται στα κράτη μέλη.

Έγινε στις Βρυξέλλες, στις

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος